自溧陽達上塘官河舟屢行矣不能盡名其所經偶書小韻
作者：趙蕃
朝代：宋

paragraphs: 平生溧陽船，白首凡幾遭。
宜其登覽地，靡復應接勞。
吳流亂如带，吳岫冗若毛。
吳人闕共載，吳語聞空嘈。
雖云面目熟，竟爾名字逃。
冬常置雨雪，春復衝波濤。
茲行又累日，逆風苦悲號。
曾微咫尺帆，頗費千萬篙。
一以付累句，再焉茲薄醪。
詩書陶靖節，相馬九方皋。